  Виталий Пронин ИжЗэмос удмурт воргорон уг курдаТодосчиослэн юртазы «Кыӵе со зэмос удмурт воргорон?» ужрад ортчиз. Радъязы сое «Удмурт кенешлэн» Ижысь ёзчиосыз.Тодосчи Альберт Разин вакчияк тодматӥз асьме калыклэн вашкала но туала аръёсы данэ потэм удмурт пиосыныз: Кузебай Гердэн, Трофим Борисовен, Айво Ивиен, Максим Прокопьевен... Ма, соосты вераса но уд быдты, асьмелы вань кинлэсь адӟем карыны, пусйизы ужрадэ лыктэмъёс. Со воргоронъёс огзы но ӧз курдалэ, асьмелэсь улонмес ӟечгес карон понна пумозяз нюръяськизы, улонзэс сётӥзы.Тросэз воргоронъёс та ужрадэ военной дӥсен лыктӥллям. Кылсярысь, «Удмурт кенешлэн» Ижысь Ленин ёросысь ёзэныз кивалтӥсь Владимир Ныров полковник. Со вань улонзэ армилы сӥзиз. Туркмение но, Африкае но, Прибалтикае но вуылӥз. Но удмурт сямызлэсь нокытын ӧз люкиськы.Зэмос удмурт пиосъёсмес ӟечкыланы вуиллям Ижысь «Тюрагай», Дэри ёросысь Ягул гуртысь «Ягдор» но Ижысь Ленин ёросысь 25 номеро библиотекаысь «Эшъёс» кырӟась-верась коллективъёс. Котькудӥзлы ужрадэ пыриськем воргоронлы гадяз бырттэмын «Зэмос удмурт воргорон» медаль.Ӝытэз быгатыса но чебер нуизы Юлия Разина но Людмила Разина.Любовь Тихонова. ВавожГерд дорын куноязы «Эшъёс»Тунсыко пумиськон ортчиз Гурезь-Пудгаысьтымы Гердлэн музеяз. Дорамы куное вуылӥз «Удмурт кенеш» огазеяськонлэн Ижысь Ленин ёросысь ёзэныз кивалтӥсь Владимир Ныров эшъёсыныз ӵош. Ма, кырӟанъя-веранъя ансамбльзылэн нимыз но - «Эшъёс».Пумиськонэ озьы ик пыриськизы Вавож ёросысьтымы «кенешчиослэн» кивалтӥсьсы Геннадий Шубин но ёрос администрациысь культурая управлениен кивалтӥсь Виктор Шутов. Музее мыло-кыдо люкаськизы «Жильырась ошмес» ансамбле ветлӥсьёс.Кыл бӧрсьы кыл, кырӟан бӧрсьы кырӟан - пумиськон тунсыколэсь тунсыко пӧрмиз. Люкаськемъёслы музейын экскурсия ортчытӥз Галина Пчельникова. Вавожъёс городъёсты тодматӥзы вормонъёсынызы: бусыоссы ӟеч ю тысь, бакча емыш сёто, пудозы удалтэ... Нош городъёс гуртоосты паймытӥзы но шумпоттӥзы чылк-чылк удмурт вераськеменызы. «Жильырась ошмесъёс» кыӵе гинэ гур уг мыто, «Эшъёс» соку ик бордазы итӥсько ни - вань удмурт кырӟанъёсты тодо!Гурезь-пудгаослэн но ижъёслэн та нырысь пумиськонзы. Но, шӧдске, со берлоез уз луы.Лариса Протопопова, Кузебай Гердлэн музееныз кивалтӥсь. МожгаЯрам али, «Такъян» вань«Удмурт кенеш» огазеяськонлэн Можга ёросысь ёзэтэзлэн бурд улаз ужась «Такъян» нылкышно кенеш пусйиз 15 ар тырмонзэ.1997-тӥ ар. Россиысь дано дышетӥсь, Можга педколледжысь удмурт ёзэтэн кивалтӥсь Римма Данилова вожъяськыса учкылӥз ижъёслэн улэмзы шоры. Городын, пе, олокыӵе но ужрадъёс ортчыло, пӧртэм клубъёс ужало. Нош Можгаын сюлэмез усьтыса пукыны нокытын. Оло, асьме дорын но кыӵе ке клуб кылдытоно? Но кин сое валтоз? Собере тодаз лыктӥз: Можга педколледжысь котькыӵе ужрадэ капчиен пыриськись Татьяна Иванова та ныпъетэз одно вормоз! Ним но малпазы - «Такъян». Люкаськизы но нырысьсэ 25-тӥ январе, Татьянаослэн нуналазы.Зэм, нырысь-валысь нылкышноос трос ӧй вал. Но отӥяз «Такъян» паськытаз. Доразы ӧтчазы пӧртэм удысысь специалистъёсты. Кылсярысь, педагогика наукаосъя кандидатэз Надежда Шишкинаез, крезьгурчиез Виктор Ильинскихез, суредасез Владимир Кашинэз, кылбурчиез но композиторез Сергей Созоновез. Озьы - толэзьлы быдэ.«Такъянъёс» экскурсиен вуылӥзы ни Алнашысь Ашальчи Окилэн, Можга ёросысь Бадӟым Сибы гуртысь Вера Толстаялэн музейёсазы, Можгаысь Николай Байтеряков нимо библиотекае но трос мукет азе.Туннэ «Такъян» клубысь «яна потэмъёс» но вань ни. Кылсярысь, Зоя Ильинских медколледжысь студентъёс пӧлын радъяз «Ашальчи» клуб. Римма Данилова арлыдоосын нимаз кариськиз. Но юбилейзэс пусъёнын ваньзы огазьын пукизы. Котькудӥз тау кариз Татьяна Ивановалы: азьланяз но, пе, милемыз тазьы ик валтыны мед быгатод.Елена Сараматова. КрасногорскУйпал уӵы уз вуныКрасногорск ёросысь Дёбы черкогуртысь «Жильыртӥсь ошмес» удмурт культурая юртын Дарья Поторочиналэн вордскемез дырысен 75 ар тырмонлы сӥзем ужрад ортчиз. Гуртысь клубе калык зал тыр люкаськиз. Дано ёросчимы сярысь тупен-тупен мадиз Дёбы черкогуртысь библиотекаын ужась Фаина Ворончихина.Дарья Ивановна Поторочина - Удмурт АССР-ысь дано артистка. Вордскемын Чумовай гуртысь крестьян семьяын. Атаез Быдӟым ожын быриз, анаез вить пиналэн огназ кылиз. Шуг-секытъёсты вормыны юрттэм кырӟан: шумпотыкуз но, куректыкуз но сюлэмзэ буйгатылэм крезьгурен. Анайзылэсь адӟем кариллям нылпиосыз, ужлы но, кырӟанлы но огкадь дышыса будӥллям. Тужгес но шулдыр куараез вылэм Дашалэн. Дёбыысь 7 классъем школаез йылпумъямез бере Глазын улӥсь апаез сое пинал возьманы дораз ӧтем. Даша нуныез утялтэм, городысь ресторанын ужам.Чебер тусо нылаш ужан висказ кырӟаны яратэ вылэм. Одӥг нуналэ солэсь шулдыр куаразэ кылэм Глазовысь культурая юртлэн кивалтӥсез. Дораз ужаны ӧтемез токма луымтэ, со аре ик Даша Поторочина республиканской конкурсын вормисе потэм. Сое Совето Союзын ортчись вожвылъяськонэ трос пол ӧтьылӥллям.Отӥяз со ужаз «Италмас» ансамбльын. 1958-тӥ арын дышетскыны пыре Москваысь П. Чайковский нимо консерваторие. Музыкальной образованитэк муртъёсты отчы ӧз кутэ ке но, удмурт нылашлэн куараезлы ваньзы синмаськизы. Москваын тодон-валан люкан сяменыз шор ёзо школаын, крезьгуро училищеын дышетскиз. Соосты йылпумъямез бере туж ӧтизы ке но Ленинградэ, берытскиз вордскем палъёсаз.Уйпал уӵымы Ижысь крезьгуро училищеын дышетэмын. Со дырысен трос аръёс ортчизы. Жаляса верано, огвакытэ Дарья Ивановна сярысь вунэтыны ӧдъязы вал. Но ёросысь удмуртлык понна сюлмаськисьёс нимзэ выльысь улӟытӥзы. Аспал эшмес данъяса, пӧртэм ужрадъёс ортчыло. Ёросысьтымы анай кылмес утёнэ мыло-кыдо пыриськисьёсты куатетӥ арзэ Д. Поторочина нимо премиен пусъё. Таӵе дан басьтыны туэ удалтӥз Дёбы черкогуртысь нылпи садын ужасьёслы.Василий Спиридонов. Куинь кечез кутӥзыФевраль пумын анай кыллэсь нуналзэ пусъён дыръя Красногорск ёросын улӥсьёс куинь кечез кутыны быгатӥзы.Ёросысьтызы тодмо поэтъёсын тодматскизы, мастер-классъёсы пыриськыса, асьсэлы тунсыко арбериос лэсьтӥзы, шудон дышетӥзы. Черкогуртысь шаертодонъя музейын ужасьёс та ужрадлы нимысьтыз адӟытон дасязы.Валентина Кутузова. Пичи Пурга Брангуртысь песянайёс нюлэскын кырӟалоБрангуртысь песянайёс доры куное алигес вуылӥзы Свердловск улосысь Верхняя Пышма городысь удмурт культурая «Шудбур» клубе ветлӥсьёс. Кырӟан-эктонъёсын, перепечъёсын пумитазы соосты.«Бускель пумиськонэ» лыктыны мылкыд каризы шаерысьтымы мукет кырӟась-верась коллективъёс но - ог 60 артистъёс люкаськизы. Кык час пала соос концерт сётӥзы.Концерт усьтӥськиз крезьлэн жингырась куараеныз. Собере сцена вылэ потӥзы «Арганчиос», зал тыр кичабонъёс соку ик чузъяськизы. «Азвесь гырлы» ансамбле ветлӥсьёс яркыт костюмъёсынызы бубылиос музэн бергазы, «Буйгасьтэм мылкыдъёс» вашкала кырӟанъёсынызы паймытӥзы. Ма, Верхняя Пышмаысь куноос но буш лыктӥллямтэ - «песьтэр тыр» вайиллям кырӟанъёссэс, сценкаоссэс но мукет паймымон номеръёссэс. Учкисьёс зал тыр я серекъязы, я кичабонъёсын согылӥзы. Эстрада кырӟанъёсты быдэстӥзы Лена но Игорь Петровъёс, Брангуртысь егитъёс. Концертэз йылпумъязы Брангуртысь песянайёс. Но удмурт шудонъёс, кырӟанъёс, эктон гуръёс бер ӝытозь чузъяськизы на.- «Шудбурлы» луыса Удмуртиысь лымшор удмуртъёс эшшо матэгес кариськизы, - мылкыдзэ усьтӥз Брангуртысь песянайёслэн кивалтӥсьсы Ольга Туктарева. - Та пумиськон дыръя кылдӥзы выль тодмоосмы-эшъёсмы.«Бускель пумиськонлэн» ӵуказе нуналаз Брангуртысь песянайёс кунооссэс ӧтчазы нюлэскы. Тыл вылын пӧзьтӥзы удмурт пельнянь, егитъёс дорысьтызы вайизы пыжем перепечъёс. Кин ке куас вылын ширъяз, кин ке салазкиен нискылаз, лымыын погылляськисьёсыз-шулдыръяськисьёсыз но вал. Песянайёс егитъёслэсь чик бере ӧз кыле!Элина Васильева. Теги: Вавож Иж Красногорск Можга ПичиПурга Удмурткенеш  